<classify> MAHAKAMA ya Rufani imewapa mamlaka wakurugenzi wa halmashauri za manispaa na majiji wa kusimamia uchaguzi mkuu baada ya kutengua uamuzi wa awali uliotolewa na Mahakama Kuu, Kanda ya Dar es Salaam.Mahakama Kuu iliwaengua wakurugenzi hao kusimamia uchaguzi baada ya kusema kifungu cha 71 cha Sheria ya Taifa ya Uchaguzi NEC kinachowapa mamlaka kuwa wasimamizi wa uchaguzi mkuu kwa niaba ya tume ni batili.Uamuzi huo ulitolewa na jopo la majaji watatu waliosikiliza, Dk Atuganile Ngwala, Dk Benhajj Masoud na Firmni Matogolo, kutokana na kesi ya kikatiba iliyofunguliwa na mwanaharakati Bob Chacha Wangwe, akipinga wakurugenzi hao kuwa wasimamizi wa uchaguzi.Akisoma uamuzi huo jana, Naibu Msajili Mwandamizi, Elizabeth Mkwizu alisema mahakama imekubaliana na hoja tano kati ya 11 za rufaa iliyokatwa na upande wa serikali. Hoja zilizokubaliwa na mahakama ni kwamba kifungu kinachowapa mamlaka wakurugenzi hao kuwa wasimamizi wa uchaguzi hakikinzani na Katiba.Pia mahakama hiyo ilikubaliana na hoja za serikali kuwa Mahakama Kuu ilikosea kukubaliana na orodha ya majina ya watu waliodaiwa kuwa ni wakurugenzi ambao ni makada wa chama tawala.Alisema mjibu rufaa katika kesi ya msingi hakutoa ushahidi wa kutosha kuthibitisha hilo baada ya kupingwa na serikali na ndiye aliyekuwa na wajibu wa kuyathibitisha hasa njia aliyoyapata majina hayo ambayo ni kutumia mitandao. Mkwizu alisema Mahakama Kuu ilikosea kuamuru kuwa vifungu hivyo ni kinyume cha Katiba na kwamba kuwa ili wakurugenzi hao wawe wasimamizi wa uchaguzi hupitia mchakato huo wa kisheria ukiwamo kula viapo, ambavyo haviwezi kupuuzwa kwani wanaukana uanachama wao wa awali.Alisema kwa kuwa shauri hilo linagusa maslahi ya umma basi mahakaka haikuweza kutoa amri kuhusu gharama za kesi, hivyo kila upande utabeba gharama zake. Katika hukumu hiyo mahakama imekubaliana na hoja za serikali zilizotolewa na jopo la mawakili wa serikali lililoongozwa na Wakili Mkuu wa Serikali, Dk Clement Mashamba.Rufaa iliyokatwa na serikali ilisikilizwa Julai 30, mwaka huu na jopo la majaji watano likiongozwa na Jaji Augustine Mwarija akishirikiana na Jaji Stella Mugasha, Jaji Richard Mziray, Jaji Rehema Mkuye na Jaji Jacobs Mwambegele. Katika kesi ya msingi, Wangwe pamoja na mambo mengine alikuwa anapinga vifungu hivyo kuwa vinakinzana na Ibara za 211, 212 na 261 za Katiba.Alikuwa akidai kuwa wakurugenzi hao ni wateule wa Rais wa Jamhuri ya Muungano wa Tanzania, ambaye kwa sasa ndiye Mwenyekiti wa Taifa Chama Cha Mapinduzi ambacho pia huwa kinashiriki katika uchaguzi huo. Bob alikuwa akidai hiyo ni kinyume cha Ibara ya 74 14 ya Katiba ya Nchi ambayo inapiga marufuku kwa mtu yeyote anayehusika na uchaguzi kuwa mwanachama wa chama chochote cha siasa na kwamba ana haki ya kupiga kura tu.  <topic>: kitaifa 